CELEX: 32010D1016(01)
Language: mt
Date: 2010-10-14 00:00:00
Title: Deċiżjoni tal-Kummissjoni tal- 14 ta’ Ottubru 2010 It-tnedija mill-ġdid tal-Grupp ta' Livell Għoli CARS 21 għall-Kompetittività u t-Tkabbir Sostenibbli tal-Industrija tal-Karozzi fl-Unjoni Ewropea

16.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 280/32
            
         DEĊIŻJONI TAL-KUMMISSJONI
   tal-14 ta’ Ottubru 2010
   It-tnedija mill-ġdid tal-Grupp ta' Livell Għoli CARS 21 għall-Kompetittività u t-Tkabbir Sostenibbli tal-Industrija tal-Karozzi fl-Unjoni Ewropea
   2010/C 280/08
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-Artikolu 173 tat-Trattat ta l-kariga lill-Unjoni Ewropea u lill-Istati Membri li jiżguraw li jkun hemm il-kundizzjonijiet meħtieġa għall-kompetittività tal-industrija tal-Unjoni. L-Artikolu 191 tat-TFUE jistipula li l-politika tal-Unjoni dwar l-ambjent għandha tikkontribwixxi għall-promozzjoni ta' miżuri li jippreservaw, jipproteġu u jtejbu l-kwalità tal-ambjent u jikkontrollaw il-bidla fil-klima.
            
         
               (2)
            
            
               Bħala parti mill-politika industrijali tal-Kummissjoni, il-proċess CARS 21 (“Sistema Regolatorja Kompetittiva għall-Karozzi għas-seklu 21”), li oriġinarjament tnieda fl-2005, ressaq rakkomandazzjonijiet għall-politika pubblika għal żmien qasir, medju u għat-tul fil-qafas regolatorju għall-industrija tal-karozzi tal-Unjoni Ewropea li ttejjeb il-kompetittività u l-impjiegi globali filwaqt li tappoġġja iktar progress fil-prestazzjoni tas-sigurtà u dik ambjentali bi prezz li huwa raġonevoli għall-konsumatur.
            
         
               (3)
            
            
               Fil-Komunikazzjoni tagħha “EWROPA 2020 – strateġija Ewropea għal tkabbir intelliġenti, sostenibbli u inklużiv” (1) il-Kummissjoni tippreżenta proposti biex timmodernizza u tiddekarbonizza s-settur tat-trasport u biex tippromwovi teknoloġiji ġodda inklużi karozzi elettriċi. L-Inizjattiva Prinċipali “Politika Industrijali għall-era tal-globalizzazzjoni” timmira li tistabbilixxi politika industrijali li toħloq l-aħjar ambjent għaż-żamma u l-iżvilupp ta' bażi industrijali b'saħħitha, kompetittiva u ddiversifikata fl-Ewropa kif ukoll għall-promozzjoni tas-sostenibbiltà permezz ta' appoġġ għat-tranżizzjoni tas-setturi tal-manifattura għal effiċjenza ikbar fir-rigward tal-enerġija u r-riżorsi. L-Inizjattiva Prinċipali “Ewropa b'Użu Effiċjenti tar-Riżorsi” se tinkoraġġixxi miżuri tal-infrastruttura li jvarjaw bħall-iskjerament ta' infrastrutturi ta' netwerks ta' mobbiltà elettrika, ġestjoni intelliġenti tat-traffiku u fuq kollox il-promozzjoni ta' teknoloġiji ġodda inklużi karozzi bl-elettriku u dawk ibridi.
            
         
               (4)
            
            
               Il-Komunikazzjoni tal-Kummissjoni “Strateġija Ewropea dwar vetturi ta' enerġija nadifa u effiċjenti” (2) tiddefinixxi miri għal żmien qasir u għat-tul bħala appoġġ għar-riċerka u l-innovazzjoni, għat-tfittxija ta' soluzzjonijiet għall-ġenerazzjoni u d-distribuzzjoni tal-enerġija, għall-istimulazzjoni tal-impjiegi u l-inkoraġġiment ta' domanda għal vetturi li ma jniġġsux l-ambjent fis-suq mill-konsumaturi.
            
         
               (5)
            
            
               Għalhekk hu neċessarju li jitwaqqaf grupp ta' esperti fil-qasam tal-kompetittività u t-tkabbir sostenibbli tal-industrija tal-Unjoni Ewropea tal-karozzi, li jissejjes fuq il-proċess CARS 21, u li jiġu definiti l-kompiti u l-istruttura tiegħu.
            
         
               (6)
            
            
               Il-grupp għandu jgħin fl-identifikazzjoni tal-politiki u l-miżuri fil-livell tal-Unjoni Ewropea, fil-livell nazzjonali u billi partijiet interessati oħra jrawmu l-kompetittività u t-tkabbir sostenibbli tal-industrija tal-karozzi tal-Unjoni Ewropea.
            
         
               (7)
            
            
               Il-grupp għandu jkun magħmul minn rappreżentanti tal-Parlament Ewropew, tal-Kummissjoni, tal-Istati Membri u partijiet interessati rilevanti tal-industrija u s-soċjetà ċivili, partikolarment rappreżentanti tal-konsumaturi, tat-trejdjunjins u tal-organizzazzjonijiet nongovernattivi.
            
         
               (8)
            
            
               Għandhom jiġu stabbiliti regoli dwar l-iżvelar tal-informazzjoni mill-membri tal-grupp, bla ħsara għar-regoli tal-Kummissjoni dwar is-sigurtà kif stabbilit fl-Anness għad-Deċiżjoni tal-Kummissjoni 2001/844/KE, KEFA, Euratom, tad-29 ta' Novembru 2001 li temenda r-Regoli ta' Proċedura interni tagħha (3).
            
         
               (9)
            
            
               Id-dejta personali għandha tiġi pproċessata f’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dak id-data (4).
            
         
               (10)
            
            
               Huwa xieraq li jiġi stabbilit perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni se tikkunsidra jkunx għaqli li dan il-perjodu jiġi estiż,
            
         IDDEĊIDIET KIF ĠEJ:
   Artikolu 1
   Il-Grupp
   Grupp ta' Livell Għoli dwar il-Kompetittività u t-Tkabbir Sostenibbli tal-Industrija tal-Karozzi fl-Unjoni Ewropea, minn hawn 'il quddiem jissejjaħ “il-grupp”, li qabel kien jeżisti fuq bażi informali bit-titolu “Sistema Regolatorja Kompetittiva għall-Karozzi għas-seklu 21”, b'hekk qed jitnieda mill-ġdid.
   Artikolu 2
   Il-kompiti
   Il-kompiti tal-grupp għandhom ikunu:
   
               1.
            
            
               li jassisti lill-Kummissjoni fi kwistjonijiet relatati mal-kompetittività u t-tkabbir sostenibbli tal-industrija tal-karozzi;
            
         
               2.
            
            
               li jwettaq analiżi ekonomika u statistika tal-fatturi li jiddeterminaw il-bidliet strutturali fis-settur tal-karozzi, kif ukoll fatturi oħrajn li jinfluwenzaw il-pożizzjoni kompetittiva tal-industrija tal-karozzi fl-Unjoni Ewropea;
            
         
               3.
            
            
               li jassisti lill-Kummissjoni fl-implimentazzjoni tal-politika stabbilita mill-istrateġija EWROPA 2020, l-inizjattiva prinċipali tagħha dwar Ewropa li tuża r-riżorsi b'mod effiċjenti, l-inizjattiva tagħha dwar politika industrijali għall-era tal-globalizzazzjoni u l-Komunikazzjoni dwar vetturi ta' enerġija nadifa u effiċjenti COM(2010) 186 biex tintlaħaq il-mira li tinżamm industrija kompetittiva u sostenibbli tal-karozzi fl-Unjoni Ewropea;
            
         
               4.
            
            
               li jikkontribwixxi għall-iżgurar ta' tranżizzjoni ekonomika u soċjali mingħajr intoppi u bbilanċjata, permezz ta' antiċipazzjoni u ġestjoni proattivi ta' proċessi ta' ristrutturar, tal-bżonnijiet tal-ħiliet u l-bżonnijiet relatati ta' kwalifiki, b'kunsiderazzjoni tar-riżultati tas-“Sħubija Ewropea għall-Antiċipazzjoni tal-Bidla fis-settur tal-Karozzi”;
            
         
               5.
            
            
               li jifformula sett ta' rakkomandazzjonijiet politiċi speċifiċi għas-settur indirizzati lil dawk li jfasslu l-politika fil-livell tal-Unjoni Ewropea u dak nazzjonali, kif ukoll lill-industrija u lill-organizzazzjonijiet tas-soċjetà ċivili;
            
         
               6.
            
            
               li jiżviluppa prinċipji ta' mġiba tajba biex tiġi promossa t-trasparenza fir-relazzjonijiet kummerċjali u kuntrattwali bejn il-partijiet fi ftehimiet vertikali fis-settur tal-vetturi bil-mutur;
            
         
               7.
            
            
               li jagħti pariri dwar aspetti speċifiċi tal-implimentazzjoni tal-Istrateġija 2020 tal-Kummissjoni għal tkabbir intelliġenti, sostenibbli u inklużiv.
            
         Artikolu 3
   Is-Sħubija – il-Ħatra
   1.   Il-grupp għandu jkun magħmul minn numru ta' membri li ma jaqbiżx l-40.
   2.   Dawn il-membri għandhom ikunu individwi li jinħatru fil-kapaċità personali tagħhom. Kull membru tal-grupp għandu jinnomina rappreżentant personali f'sottogrupp preparatorju permanenti minn hawn 'il quddiem imsejjaħ “is-sottogrupp preparatorju”.
   3.   Il-membri tal-grupp għandhom jinħatru mill-Kummissjoni minn fost partijiet interessati ta' livell għoli b'kompetenza u responsabbiltà f'oqsma li huma relatati mal-kompetittività u t-tkabbir sostenibbli tal-industrija tal-karozzi fl-UE. Il-kompożizzjoni għandha tirrifletti rappreżentazzjoni bbilanċjata ta' partijiet interessati differenti. Għandhom jinkludu rappreżentanti tal-Parlament Ewropew, tal-Kummissjoni, tal-Istati Membri, l-atturi fil-katina tal-valur industrijali, it-trejdjunjins u s-soċjetà ċivili (organizzazzjonijiet nongovernattivi u konsumaturi).
   4.   Il-membri jinħatru għal perjodu ta' sentejn. Għandhom jibqgħu fil-kariga sa meta jiġu ssostitwiti jew jispiċċalhom il-mandat. Il-mandat tal-membri jista' jiġġedded.
   5.   Il-membri li ma jibqgħux f’pożizzjoni li jikkontribwixxu b’mod effettiv għad-deliberazzjonijiet tal-grupp, li jirriżenjaw jew li ma jirrispettawx il-kundizzjonijiet stabbiliti fl-Artikolu 339 tat-Trattat, jistgħu jiġu sostitwiti għall-bqija tal-mandat tagħhom.
   6.   L-ismijiet ta' individwi maħtura f'kapaċità personali għandhom jiġu ppubblikati fir-Reġistru tal-gruppi ta' esperti u entitajiet simili oħra tal-Kummissjoni, minn hawn 'il quddiem imsejjaħ ir-“Reġistru”.
   7.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 4
   It-tħaddim
   1.   Il-president tal-grupp għandu jkun rappreżentant tal-Kummissjoni.
   2.   Is-sottogrupp preparatorju għandu jipprepara d-diskussjonijiet, id-dokumenti ta' pożizzjoni u l-pariri għall-azzjonijiet u l-miżuri politiċi li għandhom jiġu rakkomandati mill-grupp. Għal dan il-għan, għandu jaħdem mill-qrib mas-servizzi kompetenti tal-Kummissjoni.
   3.   Il-grupp jista', bi qbil mas-servizzi tal-Kummissjoni, iwaqqaf gruppi ta' ħidma, barra mis-sottogrupp preparatorju, biex jeżaminaw kwistjonijiet speċifiċi relatati mal-kompiti tal-grupp u abbażi ta' termini ta' referenza definiti mill-grupp. Tali gruppi ta' ħidma għandhom jiġu xolti hekk kif jilħqu l-għan tagħhom.
   4.   Ir-rappreżentant tal-Kummissjoni jista’, fuq bażi ad hoc, jistieden esperti jew osservaturi esterni għall-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tas-sottogrupp tal-grupp jew tal-gruppi ta' ħidma. Barra minn hekk, ir-rappreżentant tal-Kummissjoni jista' jagħti status ta' osservatur lil individwi jew organizzazzjonijiet kif inhu definit fir-regola 8(3) tar-regoli orizzontali dwar il-gruppi ta' esperti, l-aġenziji tal-UE u l-pajjiżi tal-adeżjoni.
   5.   Il-membri tal-gruppi ta’ esperti u r-rappreżentanti tagħhom, kif ukoll l-esperti u l-osservaturi li jkunu mistiedna għandhom iħarsu l-obbligi tas-segretezza professjonali stabbiliti fit-Trattati u fir-regoli implimentattivi taggħom, kif ukoll ir-regoli tal-Kummissjoni dwar is-sigurtà marbutin mal-ħarsien ta' tagħrif ikklassifikat tal-UE, stabbiliti fl-Anness għad-Deċiżjoni tal-Kummissjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri x-xierqa kollha.
   6.   L-informazzjoni miksuba minn parteċipazzjoni fid-deliberazzjonijiet jew fil-ħidma tal-grupp jew gruppi ad hoc jew sottogruppi ma tistax tiġi żvelata, jekk, fil-fehma tal-Kummissjoni, dik l-informazzjoni tittratta kwistjonijiet kunfidenzjali.
   7.   Il-laqgħat tal-grupp, tas-sottogrupp preparatorju u tal-gruppi ta' ħidma għandhom isiru fil-bini tal-Kummissjoni. Il-Kummissjoni għandha tipprovdi servizzi ta' segretarjat. Uffiċjali oħrajn tal-Kummissjoni b'interess fil-proċeduri jistgħu jattendu l-laqgħat tal-grupp, tas-sottogrupp preparatorju u tal-gruppi ta' ħidma.
   8.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura adottati mill-Kummissjoni (5).
   9.   Il-Kummissjoni għandha tippubblika t-tagħrif rilevanti dwar l-attivitajiet li jwettaq il-grupp, jew billi tinkludih fir-Reġistru jew permezz ta' link mir-Reġistru li tieħdok f'sit elettroniku apposta. Ir-rapport finali għandu jkun ippubblikat kmieni kemm jista' jkun wara l-laqgħa finali tal-grupp.
   Artikolu 5
   L-ispejjeż tal-laqgħat
   1.   Il-parteċipanti fl-attivitajiet tal-grupp ma għandhomx jitħallsu għas-servizzi tagħhom.
   2.   L-ispejjeż għall-ivvjaġġar u għall-għajxien li jġarrbu l-parteċipanti fl-attivitajiet tal-grupp għandhom jiġu rimborsati mill-Kummissjoni skont id-disposizzjonijiet fis-seħħ fil-Kummissjoni.
   3.   Dawk l-ispejjeż għandhom jiġu rimborsati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 6
   L-applikabbiltà
   Din id-Deċiżjoni għandha tapplika sal-14 ta’ Ottubru 2012.
   
      Magħmula fi Brussell, l-14 ta’ Ottubru 2010.
      
         
            Għall-Kummissjoni
         
         Antonio TAJANI
         
            Viċi President
         
      
   
   
      (1)  COM(2010) 2020.
   
      (2)  COM(2010) 186.
   
      (3)  ĠU L 317, 3.12.2001, p. 1.
   
      (4)  ĠU L 8, 12.1.2001, p. 1.
   
      (5)  ĠU L 55/61, 5.3.2010, p. 61.